18 dood, nege beseer in gru-ongelukArgieffoto Soveel as 18 mense is dood en nege beseer toe ŉ minibustaxi Sondagoggend net buite Pietermaritzburg teen ŉ brugversperring gebots en teen ŉ wal afgerol het. Russel Meiring, ER24-woordvoerder, sê die minibus het op sy dak tot stilstand gekom aan die onderkant van die wal. Meiring sê die liggame van 15 persone het buite die taxi gelê. Hulle het reeds aan veelvuldige beserings beswyk. Hy sê omstanders en inwoners van die Mzunduzi Valley-area het 12 van die beseerdes na ŉ nabygeleë kliniek geneem voordat die nooddienste op die toneel aangekom het. Drie van dié beseerdes is later in die kliniek dood. Nege ander pasiënte is na hospitale in die omgewing vervoer. Hul beserings wissel tussen matig tot kritiek. Meiring sê die polisie was op die toneel om die oorsaak van die ongeluk vas te stel.